

**Από τον Αντιπρόεδρο του ΚΟΑ τα εγκαίνια των γηπέδων Grassroots της ΑΕΚ**

Τα εγκαίνια των τριών νέων γηπέδων Grassroots της ΑΕΚ τέλεσε ο Αντιπρόεδρος του Κυπριακού Οργανισμού Αθλητισμού Κωστάκης Κουκκουλλής, εκπροσωπώντας τον Πρόεδρο του ΚΟΑ Ανδρέα Μιχαηλίδη που δεν μπόρεσε να παραστεί στην εκδήλωση λόγω του ταξιδιού του στην Πολωνία για τους Ευρωπαϊκούς Αγώνες.

Τα εγκαίνια έγιναν την Τετάρτη 21 Ιουνίου 2023 στο Αθλητικό Κέντρο Ακαδημιών ΑΕΚ Λάρνακας Νικόλας Θεοδότου. Στο πλαίσιο των εγκαινίων το Διοικητικό Συμβούλιο της ΑΕΚ Λάρνακας απένειμε αναμνηστική τιμητική πλακέτα στον Aνδρέα Μιχαηλίδη για τη συνολική προσφορά του στον αθλητισμό. Την πλακέτα παρέλαβε από τον Πρόεδρο της ΑΕΚ Άντρο Καραπατάκη ο Αντιπρόεδρος του ΚΟΑ.

«Στον ΚΟΑ αισθανόμαστε πάντα περήφανοι όταν έρχεται η ώρα να εγκαινιάσουμε μία νέα αθλητική εγκατάσταση. Γνωρίζουμε πολύ καλά ότι το άλφα και το ωμέγα στον αθλητισμό είναι οι υποδομές. Χωρίς αυτές δεν μπορεί να ανθίσει ο αθλητισμός. Γι’ αυτό και χαιρόμαστε κάθε φορά που ο Οργανισμός βάζει ένα λιθαράκι στο οικοδόμημα του κυπριακού αθλητισμού», επισήμανε στον χαιρετισμό του ο Κωστάκης Κουκκουλλής, ο οποίος έκανε τα αποκαλυπτήρια της πλακέτας μαζί με τον Πρόεδρο της ΑΕΚ Άντρο Καραπατάκη και τον Δήμαρχο Λάρνακας Ανδρέα Βύρα.

«Ο Κυπριακός Οργανισμός Αθλητισμού είναι ένας αξιότιμος συνεργάτης και υποστηρικτής στις προσπάθειες μας για την ανάπτυξη των αθλητικών υποδομών του Σωματείου μας. Είμαστε βέβαιοι ότι θα συνεχίσετε να μας υποστηρίζετε και στις επόμενες προσπάθειες μας», είπε ο Πρόεδρος της ΑΕΚ Άντρος Καραπατάκης, ενώ ο Δήμαρχος Λάρνακας στάθηκε στη σημασία του έργου για την πόλη.